Βρυξέλλες, 5.1.2005

SEC(2004) 1723 τελικό

Σχέδιο

ΑΠΟΦΑΣΗ αριθ 1/2005 ΤΗΣ ΜΕΙΚΤΗΣ ΕΠΙΤΡΟΠΗΣ ΕΚ-ΕΖΕΣ ΣΧΕΤΙΚΑ ΜΕ ΤΗΝ « ΚΟΙΝΗ ΔΙΑΜΕΤΑΚΟΜΙΣΗ »

για την τροποποίηση της σύμβασης της 20ης Μαΐου 1987 περί κοινού καθεστώτος διαμετακόμισης

- Σχέδιο της Κοινής Θέσης της Κοινότητας -(υποβληθέν από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Η σύμβαση της 20ης Μαΐου 1987[1] περί κοινού καθεστώτος διαμετακόμισης προβλέπει τα μέτρα και τις διατυπώσεις για τη διευκόλυνση της διακίνησης αγαθών ανάμεσα στην ΕΚ και στις χώρες ΕΖΕΣ.

Επισημαίνεται μάλιστα ότι οι διατυπώσεις σχετικά με την προετοιμασία της δήλωσης διαμετακόμισης είναι πολύ αυστηρές στις περιπτώσεις που τα αγαθά μεταφέρονται σε εμπορευματοκιβώτια με οδικά μεταφορικά οχήματα και δεν ανταποκρίνονται στην εμπορική πρακτική στους εμπορικούς σταθμούς εμπορευματοκιβωτίων όπου υπάρχει μεγάλη κυκλοφορία.

Για το λόγο αυτό καλό θα ήταν να υπάρξει μεγαλύτερη ευελιξία όταν καταχωρούνται τα στοιχεία στη δήλωση διαμετακόμισης, εφόσον θα διασφαλίζεται ότι θα καταχωρούνται στη συνέχεια οι σωστές πληροφορίες. Η ευελιξία αυτή εντούτοις περιορίζεται στις αρμόδιες αρχές όσον αφορά τα εμπορευματοκιβώτια τα οποία μεταφέρονται με οδικά μεταφορικά οχήματα.

Αυτό είναι το αντικείμενο του σχεδίου απόφασης αριθ. 1/2005 της μεικτής επιτροπής ΕΚ-ΕΖΕΣ. Για αυτό το σχέδιο απόφασης διατύπωσε ευνοϊκή γνώμη η ομάδα εργασίας ΕΚ-ΕΖΕΣ σχετικά με την κοινή διαμετακόμιση.

Αυτό το σχέδιο απόφασης υποβάλλεται στο Συμβούλιο προκειμένου να καθορίσει μια κοινή θέση με στόχο την τελική της έγκριση από την μεικτή επιτροπή ΕΚ-ΕΖΕΣ "Κοινή διαμετακόμιση" με τη μέθοδο της γραπτής διαδικασίας.

Σχέδιο

ΑΠΟΦΑΣΗ αριθ 1/2005 ΤΗΣ ΜΕΙΚΤΗΣ ΕΠΙΤΡΟΠΗΣ ΕΚ-ΕΖΕΣ ΣΧΕΤΙΚΑ ΜΕ ΤΗΝ « ΚΟΙΝΗ ΔΙΑΜΕΤΑΚΟΜΙΣΗ »

για την τροποποίηση της σύμβασης της 20 ης Μαΐου 1987 περί κοινού καθεστώτος διαμετακόμισης

Η ΜΕΙΚΤΗ ΕΠΙΤΡΟΠΗ,

Έχοντας υπόψη τη σύμβαση της 20ης Μαΐου 1987 περί κοινού καθεστώτος διαμετακόμισης[2], και ιδίως το άρθρο 15 παράγραφος 3 στοιχείο (α) αυτής,

Εκτιμώντας τα εξής:

(1) Η ταυτότητα και η εθνικότητα των μεταφορικών μέσων κατά την αναχώρηση θεωρούνται ως υποχρεωτικές πληροφορίες που πρέπει να εγγράφονται στη θέση 18 της δήλωσης διαμετακόμισης.

(2) Στους τερματικούς σταθμούς εμπορευματοκιβωτίων όπου υπάρχει μεγάλη κυκλοφορία ενδέχεται τα στοιχεία που αφορούν τα οδικά μεταφορικά μέσα που πρόκειται να χρησιμοποιηθούν να είναι άγνωστα τη στιγμή που πραγματοποιούνται οι διατυπώσεις διαμετακόμισης. Η ταυτότητα πάντως του εμπορευματοκιβωτίου με το οποίο θα μεταφερθούν τα εμπορεύματα που αποτελούν αντικείμενο της δήλωσης διαμετακόμισης είναι γνωστή καθώς είναι ήδη εγγεγραμμένη στη θέση 31 της δήλωσης διαμετακόμισης.

(3) Υπ’ αυτές τις συνθήκες και λαμβανομένου υπόψη ότι ο έλεγχος των εμπορευμάτων είναι δυνατόν να γίνει πάνω σ’ αυτήν τη βάση μπορεί να υπάρξει ευελιξία που θα επιτρέπει να μην συμπληρώνεται η θέση 18 της δήλωσης διαμετακόμισης, υπό τον όρο ότι θα διασφαλίζεται ότι οι απαιτούμενες πληροφορίες θα εγγραφούν στην ανάλογη θέση αργότερα.

(4) Για το λόγο αυτό πρέπει να τροποποιηθεί αναλόγως η σύμβαση.

ΕΞΕΔΩΣΕ ΤΗΝ ΑΚΟΛΟΥΘΗ ΑΠΟΦΑΣΗ:

Άρθρο 1

Το παράρτημα Α7 της σύμβασης της 20ης Μαΐου 1987 περί κοινού καθεστώτος διαμετακόμισης τροποποιείται σύμφωνα με το παράρτημα της παρούσας απόφασης.

Άρθρο 2

Η παρούσα απόφαση τίθεται σε ισχύ την ημέρα της έκδοσής της.

Εφαρμόζεται από

Τόπος

Για την Μεικτή Επιτροπή

Ο Πρόεδρος

ΠΑΡΑΡΤΗΜΑ

Στο παράρτημα Α7, τίτλος ΙΙ, σημείο Ι της Σύμβασης της 20ης Μαΐου 1987 περί κοινού καθεστώτος διαμετακόμισης προστίθεται η ακόλουθη δεύτερη υποπαράγραφος στην επεξηγηματική σημείωση για τη θέση 18:

Στην περίπτωση πάντως που τα εμπορεύματα αποστέλλονται με εμπορευματοκιβώτια τα οποία μεταφέρονται με οδικά οχήματα τα συμβαλλόμενα μέρη μπορούν να επιτρέψουν στον πρωτοφειλέτη να αφήσει κενή αυτή τη θέση, όταν για διοικητικούς λόγους στο σημείο αναχώρησης δεν είναι διαθέσιμες πληροφορίες σχετικά με την ταυτότητα και την εθνικότητα του μεταφορικού μέσου τη στιγμή που συντάσσεται η δήλωση διαμετακόμισης, υπό τον όρο βέβαια ότι τα συμβαλλόμενα μέρη μπορούν να εγγυηθούν ότι οι απαιτούμενες πληροφορίες σχετικά με αυτά τα μεταφορικά μέσα θα εγγραφούν αργότερα στη θέση 55.

[1] EE L 226, 13.8.1987, σ.2. Σύμβαση όπως τροποποιήθηκε τελευταία με την απόφαση αριθ. 2/2002, ΕΕ L 4, 9.1.2003, σ. 18

[2] ΕΕ L 226, 13.8.1987, σ.2. Σύμβαση όπως τροποποιήθηκε τελευταία με την απόφαση αριθ. 2/2002, ΕΕ L 4, 9.1.2003, σ. 18